ธุรกิจ: ทวิตเตอร์ประกาศเพิ่มจำนวนตัวอักษรเป็นสองเท่า
รัฐมนตรีพาณิชย์สหรัฐฯ เจรจาการค้ากับจีน / สหรัฐฯ ช่วยอัฟกานิสถานจัดมหกรรมการค้าและการลงทุน
นายวิลเบอร์ รอสส์ รัฐมนตรีพาณิชย์สหรัฐฯ ซึ่งอยู่ที่ประเทศจีนในวันพุธ กล่าวว่าการเจรจาของตนกับเจ้าหน้าที่จีนเรื่องการค้าเป็นไปอย่างจริงใจและเปิดกว้าง เขายืนยันว่า สิ่งที่สำคัญที่สุดคือการผลักดันให้บริษัทอเมริกันเข้าถึงตลาดในจีนได้ดีขึ้น และการลดพฤติกรรมปกป้องตลาด รัฐมนตรีรอสส์ กล่าวว่า ตนได้บอกย้ำกับจีนว่าควรมีการปรับสมดุลเรื่องการค้าและการลงทุน การเจรจาครั้งนี้เป็นการเตรียมตัวก่อนการเดินทางของประธานาธิบดีทรัมป์ไปประเทศจีนเดือนพฤศจิกายน เมื่อปีที่แล้วสหรัฐฯ ขาดดุลการค้า 3 แสน 5 หมื่นล้านดอลลาร์ครึ่งหนึ่งเป็นการขาดดุลการค้าต่อจีน สหรัฐฯ ช่วยอัฟกานิสถานจัดมหกรรมการค้าและการลงทุนที่เริ่มต้นขึ้นวันพุธ ที่กรุงนิวเดลีของอินเดีย อย่างไรก็ตาม ความวุ่นวายภายในประเทศ ทำให้ผู้บริหารสูงสุด นายอับดุลลาห์ อับดุลลาห์ ไม่สามารถร่วมการเปิดได้ตามที่วางแผนไว้ หลังจากสนามบินที่กรุงคาบูลของอัฟกานิสถานถูกวางระเบิดเมื่อเช้าวันพุธ โครงการส่งเสริมการค้าและการลงทุนในอัฟกานิสถานที่ทั้งอินเดียและสหรัฐฯช่วยกันสนับสนุน ถูกตั้งชื่อว่า Passage to Prosperity และเป็นงานประชาสัมพันธ์ด้านเศรษฐกิจให้กับอัฟกานิสถานครั้งใหญ่ที่สุดเท่าที่เคยมีมา บริษัท Twitter ประกาศเพิ่มจำนวนตัวอักษรเป็นสองเท่าจาก 140 ตัวอักษรเป็น 280 ตัว โดยเริ่มใช้กับกลุ่มย่อยก่อน แต่ Twitter ไม่ได้ให้ข้อมูลว่า หนึ่งในนั้นคือ ประธานาธิบดีโดนัลด์ ทรัมป์ ผู้เชี่ยวชาญการใช้ Twitter ด้วยหรือไม่ ที่ทราบคือในกลุ่มย่อยนี้ไม่รวมผู้ใช้ในประเทศญี่ปุ่น เกาหลี และจีน เนื่องจากภาษาเหล่านี้ใช้ตัวอักษรที่สื่อความหมายได้มาก โดยไม่ต้องเขียนข้อความยาวๆ หากเทียบกับภาษาอื่น